stanford-oval/wikipedia huggingface dataset:
אדמונטון אוילרס
היסטוריה > ריצת הפלייאוף של 2006

לאחר עונת 2005 שבוטלה בשל סכסוך עבודה בין ה-NHL לשחקניה, חזרה הליגה לעונת 2006 תחת הסכם עבודה חדש שכלל תקרת שכר נוקשה. תקרת השכר היטיבה עם האוילרס, כיוון שכעת יכלה להתחרות על שחקנים יקרים מול קבוצות עשירות ממנה. כך הגיעו לקבוצה אחד המגינים הטובים בליגה, כריס פרונגר, והחלוץ מייקל פקה. השוער טיי קונקלין נפצע בתחילת העונה, והאוילרס נאבקו על מקומם הפלייאוף בעזרת רכש מאוחר של השוער דוויין רולוסון מבוסטון ברואינס, של המגן ירוסלב שפאצ'ק ושל החלוץ סרגיי סמסונוב, והצליחו לתפוס את המקום השמיני והאחרון של החטיבה המערבית בפלייאוף.
הדירוג הנמוך שלהם ייעד להם מפגש בסיבוב הראשון מול הקבוצה עם המאזן הטוב בליגה, דטרויט רד וינגס. בעזרת יכולת משובחת של פרונגר ורולוסון הפתיעו האוילרס את הרד וינגס בשישה משחקים והשיגו ניצחון ראשון בסדרת פלייאוף מאז 1998.
בסיבוב השני פגשו האוילרס את סן חוזה שארקס ונקלעו לפיגור בסדרה לאחר שני הפסדים במשחקים הראשונים בסן חוזה. במשחק השלישי באדמונטון נחלצו האוילרס מפיגור וניצחו משער של הקפטן שון הורקוף בהארכה. זו הייתה נקודת המפנה בסדרה, והאוילרס ניצחו בשלושת המשחקים הבאים ועלו לגמר החטיבה המערבית.
בגמר החטיבתי הפגינו האוילרס יכולת מצוינת והביסו את מייטי דאקס אוף אנהיים בחמישה משחקים כדי לעלות לסדרת גמר גביע סטנלי לראשונה מאז 1990.
בסדרת הגמר פגשו האוילרס את קרוליינה הוריקנס. לאחר שהשמיטו יתרון של 3:0 במשחק הראשון ונוצחו, ואיבדו את השוער רולוסון שנפצע בברכו, נקלעו האוילרס לפיגור 3:1 בסדרה. לאחר שהאוילרס חזרו עם שני ניצחונות וכפו משחק שביעי ומכריע בראלי, הצליחו ההוריקנס לנצח בו ולזכות בגביע סטנלי.
היסטוריה > 2007 - 2016: שקיעה מחודשת ופרידה מ"רקסול פלייס"

לאחר ריצת הפלייאוף המפתיעה של 2006 איבדו האוילרס חלק נכבד מכוכביהם - פרונגר, שפאצ'ק, סמסונוב ופקה עזבו בעסקאות או שהפכו לשחקנים חופשיים וחתמו בקבוצות אחרות. האוילרס לא התאוששו בעונת 2006/07 וסיימו עם המאזן הגרוע ביותר שלהם מזה 11 עונות.
את עונות 2007/08 ו-2008/09 סיימו האוילרס במאזנים חיוביים, אולם למרות זאת החמיצו את הפלייאוף גם בשתי עונות אלו. לאחר עונת 2008 רכשה חברת התרופות "רקסול" את הקבוצה ואת אולמה הביתי.
לפני עונת 2009/10 איבדו האוילרס את שוערם הוותיק דוויין רולוסון שסיים את חוזהו, ובמקומו הגיע לקבוצה שוער וותיק אחר, הרוסי ניקולאי חביבולין. האוילרס סיימו עם מאזן של 27 ניצחונות בלבד לעומת 47 הפסדים ו-8 הפסדים בהארכה או בדו-קרב מכות עונשין, ו-62 נקודות בטבלה - המאזן הגרוע ביותר שלהם עד אז. עונת 2010/11 המשיכה את ההידרדרות, וגם היא הסתיימה עם 62 נקודות, ו-25 ניצחונות בלבד - שיא שלילי חדש של המועדון. עונת 2011/12 הסתיימה גם היא במאזן חלש, 74 נקודות בלבד, ובמקום האחרון בבית הצפון-מערבי, והכשלונות נמשכו כאשר הקבוצה החמיצה את הפלייאוף גם בעונות הבאות עד 2015/16. עונת 2014/15 בלטה בשקיעה של הקבוצה עם שיא שלילי נוסף - שוב 62 נקודות, הפעם עם 24 ניצחונות בלבד.
הקבוצה התנחמה לפחות בהחלטת של עיריית אדמונטון לבנות עבור הקבוצה אולם חדש שיחליף את "רקסול פלייס" המתיישן. האולם החדש, רוג'רס פלייס, הפך להיות אולמה הביתי של הקבוצה עם פתיחת עונת 2016/17.
היסטוריה > 2016 - 2021: אולם חדש ותחילת עידן מקדייוויד - דרייסייטל

לקראת עונת 2016/17, הראשונה באולמה החדש, ביצעה הנהלת הקבוצה שני מהלכים משמעותיים. האחד היה עסקה במסגרתה הועבר מהקבוצה חלוצה המצטיין, טיילור הול, לניו ג'רזי דווילס תמורת המגן אדם לרסון. השני היה מינויו של קונור מקדייוויד, הכוכב הצעיר שנבחר על ידי הקבוצה במקום הראשון בדראפט 2015, לקפטן החדש שלה. בגיל 19 בלבד הפך מקדייוויד לקפטן הצעיר ביותר בהיסטוריה של ה-NHL.
עם קבוצה צעירה ונמרצת בראשותם של מקדייוויד ושל החלוץ הגרמני לאון דרייסייטל שנבחר בדראפט עונה אחת לפניו, הציגו האוילרס הוקי איכותי שהחזיר אותם לפלייאוף לראשונה מאז העלייה לגמר גביע סטנלי ב-2006. מקדייוויד זכה בגביע ארט רוס כמבקיע המצטיין של העונה הרגילה בליגה, לאחר שצבר 100 נקודות. לאחר ניצחון בסיבוב הראשון על סן חוזה שארקס נעצרו האוילרס על ידי אלופת הבית הפסיפי, אנהיים דאקס, בסיבוב השני, לאחר סדרה סוערת של שבעה משחקים שלוותה במחלוקות שיפוט רבות.
108 נקודות שצבר מקדייוויד עונה אחת לאחר מכן הביאה לו זכייה שנייה ברציפות בגביע ארט רוס, אך הקבוצה גילתה יכולת חלשה והייתה רחוקה ממקום בפלייאוף. גם ב-2018/19, למרות יכולת הבקעה מצוינת של מקדייוויד ודרייסייטל שהתמקמו בצמרת המבקיעים בליגה, החמיצה הקבוצה את הפלייאוף.
דרייסייטל המשיך להפגין את יכולת ההבקעה שלו בעונת 2019/20, וכשהעונה הופסקה בשל מגפת הקורונה דורג ראשון בין מבקיעי הליגה וזכה בגביע ארט רוס, ולאחר מכן זכה גם בגביע הארט כ-MVP של הליגה ובפרס טד לינדזי כ-MVP מטעם איגוד השחקנים. האוילרס סיימו את העונה שנקטעה במקום החמישי בחטיבה המערבית, אך בסיבוב המוקדם המיוחד שנוסף לפלייאוף באותה עונה הופתעו על ידי שיקגו בלאקהוקס והודחו.
מקדייוויד ודרייסייטל המשיכו להצטיין בעונה שלאחר מכן, כשמקדייוויד יורש את חברו בזכייה בגביע ארט רוס ובשני פרסי ה-MVP. למרות זאת שוב אכזבה הקבוצה בפלייאוף, כשהודחה על ידי ויניפג ג'טס בסיבוב הראשון בלא שניצחה ולו משחק אחד.
היסטוריה > ריצת הפלייאוף של 2022

האוילרס התחזקו במהלך עונת 2021/22 בשחקנים משמעותיים בכל מערכי הקבוצה - בהגנה רכשה הקבוצה את דנקן קית' הוותיק, שזכה בשלוש אליפויות עם שיקגו בלאקהוקס, וההתקפה חוזקה עם הגעתו של זאק היימן שהגיע מטורונטו מייפל ליפס ותיגבר את מקדייוויד ודרייסייטל. בנוסף, החליטו האוילרס לצרף לקבוצה את איוונדר קיין - חלוץ מוכשר שקבוצות רבות חששו להעסיק בשל בעיות משמעת רבות.
מקדייוויד, דרייסייטל והיימן הובילו את הקבוצה במהלך העונה הרגילה, כאשר מקדייוויד זוכה שוב בגביע ארט רוס כמבקיע המצטיין בליגה עם 123 נקודות; בפלייאוף הצטרף אל השלושה איוונדר קיין שהפגין יכולת הבקעה גבוהה וסיים את הפלייאוף עם 13 שערים. האוילרס סיימו את העונה הרגילה במקום השני בבית הפסיפי, ובפלייאוף עברו בשבעה משחקים סדרה הפכפכה מול לוס אנג'לס קינגס וסדרה נוספת מול קלגרי פליימס כדי לעלות לגמר החטיבה המערבית לראשונה מאז 2006.
בגמר החטיבה המערבית נחלו האוילרס אכזבה, והובסו על ידי קולורדו אוולאנש בארבעה משחקים בלבד.
היסטוריה > 2022 - 2023

מקדייוויד ודרייסייטל הובילו את הקבוצה גם בעונת 2022/23 לעונה רגילה מצוינת, עם 50 ניצחונות ו-109 נקודות שהביאו אותה למקום השני בבית הפסיפי. מקדייוויד זכה בפעם החמישית, והשלישית ברציפות, בגביע ארט רוס כמבקיע המצטיין של הליגה עם מאזן מצוין של 153 נקודות - מאזן ההבקעה הטוב ביותר בעונה אחת בליגה מזה 27 שנה, ודרייסייטל דורג שני אחריו עם 128. מקדייוויד זכה גם בגביע מוריס "רוקט" רישאר כמבקיע השערים המצטיין של הליגה עם 64.
האוילרס עברו בסיבוב הראשון את לוס אנג'לס קינגס, אך בסיבוב השני נתקלו בוגאס גולדן נייטס, הקבוצה עם המאזן הטוב ביותר מחטיבה המערבית. הנייטס ניצחו את האוילרס בשישה משחקים והדיחו אותם.
היסטוריה > ריצת הפלייאוף של 2024

עונה מצוינת נוספת של קונור מקייוויד ולאון דרייסייטל, כשלצידם החלוץ זאק היימן והמגן איוון בושארד, הובילה את האוילרס למאזן מצוין נוסף בעונה הרגילה של 49 ניצחונות ו-104 נקודות בטבלה, והאוילרס שוב סיימו במקום השני בבית הפסיפי. מקדייוויד סיים את העונה הרגילה עם 132 נקודות, מהן 100 אסיסטים - השחקן הרביעי בהיסטוריה של ה-NHL שמסיים עונה עם 100 אסיסטים, אחרי וויין גרצקי, בובי אור ומריו למיה. דרייסייטל סיים עם 106 נקודות.
גם בפלייאוף המשיכו ארבעת המצטיינים לבלוט, כשלצידם החלוץ ראיין נוג'נט-הופקינס. אחרי סדרה שבה גילו עליונות והדיחו את לוס אנג'לס קינגס בחמישה משחקים, פגשו האוילרס בסיבוב השני את ונקובר קנאקס, אלופת הבית הפסיפי, ללא יתרון ביתיות. אחרי שישה משחקים בהם ניצחה הקבוצה הביתית, הצליחו האוילרס לנצח בוונקובר במשחק השביעי והמכריע ולעלות לגמר החטיבה המערבית.
בגמר החטיבתי חיכתה לאוילרס דאלאס סטארס, אלופת הבית המרכזי. האוילרס התגברו שוב על חסרון ביתיות וניצחו בסדרה בשישה משחקים, כדי לעלות לסדרת גמר גביע סטנלי ולנסות לזכות בו בפעם הראשונה מאז 1990.
בגמר, מול פלורידה פנתרס, שוב בחסרון ביתיות, נקלעו האוילרס לפיגור 3:0 בסדרה ועמדו על סף סיום מוקדם שלה. כאן נכנס לפעולה כוח האש ההתקפי של האוילרס, כשעם הבקעת 18 שערים בשלושת המשחקים הבאים השוו האוילרס את הסדרה וכפו משחק שביעי ומכריע - אך במשחק השביעי שוב הצליחה ההגנה של הפנתרס לנטרל את התקפת האוילרס, והאוילרס נוצחו בו ובסדרה כולה.
למרות ההפסד, זכה קונור מקדייוויד בתואר ה-MVP של הפלייאוף ובגביע קון סמיית' - הפעם השישית בלבד בהיסטוריה של הליגה, והראשונה מאז 2003, שבה שחקן מקבוצה שלא זכתה באליפות נבחר ל-MVP של הפלייאוף.
היריבות עם קלגרי פליימס

היריבה העיקרית של אדמונטון אוילרס היא קלגרי פליימס, נציגת העיר הגדולה של אלברטה שאדמונטון היא בירתה. הפליימס עברו לקלגרי מאטלנטה עונה אחת אחרי שהאוילרס הצטרפו ל-NHL. היריבות ביניהן מכונה בשם "הקרב על אלברטה". היריבות הייתה מודגשת במיוחד במחצית השנייה של שנות ה-80, אז הציגו שתיהן את הקבוצות הטובות בתולדותיהן, אולם ידם של האוילרס הייתה בדרך כלל על העליונה.
סגל שחקנים

נכון ל-6 בנובמבר 2024
"אדמונטון גארדנס", האולם הביתי של האוילרס בשנתיים הראשונות לקיומם
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
פסל של וויין גרצקי מניף את גביע סטנלי ליד "רקסול פלייס", האולם הביתי הקודם של האוילרס
שון הורקוף, קפטן האוילרס בין עונות 1999/2000 ל-2012/13
רקסול פלייס היה אולמה הביתי של הקבוצה בין 1974 ו-2016
לאון דרייסייטל
קונור מקדייוויד, קפטן האוילרס
זמן אמיתי עם ביל מאהר

| --- | --- |

 סוגה:  אירוח, קומדיה
 מנחים:  ביל מאהר
 שחקנים:  ביל מאהר 
 ארץ מקור:  ארצות הברית ארצות הברית
 שפות:  אנגלית
 מספר עונות:  22
 מספר פרקים:  645 (נכון ל-15 בדצמבר 2023)
 הפקה
 חברת הפקה:  HBO
 הפצה:  הולו, HBO Max 
 אורך פרק:  60 דקות
 שידור
 רשת שידור:  HBO
 רשת שידור בישראל:  yes, HOT
 פורמט (תמונה):  HDTV
 תקופת שידור מקורית:  21 בפברואר 2003 – הווה
 קישורים חיצוניים
 האתר הרשמי
 דף התוכנית ב-IMDb
 
זמן אמיתי עם ביל מאהר (באנגלית: Real Time with Bill Maher) היא תוכנית אירוח המשודרת מדי שבוע ברשת האמריקאית HBO. את התוכנית מנחה הקומיקאי והסאטיריקן הפוליטי ביל מאהר.
כמו תוכניתו הקודמת של מאהר, "לא תקין פוליטית" (Politically Incorrect, (אנ'), ששודרה ברשת קומדי סנטרל), "זמן אמיתי" מציגה פאנל של אורחים הדנים באירועים אקטואליים בפוליטיקה ובתקשורת. אלא שבניגוד ל"לא תקין פוליטית" האורחים בתוכנית אינם קומיקאים (למעט אחד או שניים מתחום הבידור בכל פאנל) אלא מומחים והוגים פוליטיים  ועיתונאים המומחים בתחומם.
התוכנית אורכת כשעה ומצולמת בסטודיו עם קהל חי הממוקם בלוס אנג'לס. היא משודרת בימי שישי בשעה 22:00 לפי שעון קליפורניה. "זמן אמיתי" החלה את שידוריה בחלקים לאורך השנה, מחודש פברואר ועד למאי, ולאחריהם רצף שידורים עד הסתיו (מאוגוסט עד נובמבר). החל משנת 2009, התוכנית משודרת לאורך השנה באופן ממושך.
העונה ה-22 של התוכנית עלתה בבכורה ב-HBO ב-19 בינואר 2024.
בישראל התוכנית משודרת מאז 2018 ב-yes וב-HOT.
פרסים ומועמדויות

| פרס | תאריך | קטגוריה | מועמד/ים | תוצאה | מקור |
| --- | --- | --- | --- | --- | --- |
| פרס אמי אמנותי לבידור בפריים טיים | 7-8 בספטמבר 2024 | סדרת הקומדיה, הדרמה או המגוון הקצרה הטובה ביותר | זמן אמיתי עם ביל מאהר: Overtime | מועמדות |  |
הערות שוליים

↑  Eve Batey,Chris Murphy, Creative Arts Emmys 2024: See the Winners Here, Vanity Fair, ‏2024-09-08 (באנגלית אמריקאית)
| תוכניות וסדרות טלוויזיה של HBO |
| --- | --- | --- |
| סדרות דרמה באורך שעה | אוז (1997–2003) • הסופרנוס (1999–2007) • עמוק באדמה (2001–2005) • הסמויה (2002–2008) • קרניבל (2003–2005) • דדווד (2004–2006) • רומא (2005–2007) • אהבה גדולה (2006–2011) • תגיד לי שאתה אוהב אותי (2007) • ג'ון מסינסינטי (2007) • דם אמיתי (2008–2014) • טרמיי (2010 ואילך) • אימפריית הפשע (2010–2014) • משחקי הכס (2011–2019) • לאק (2011–2012) • בלש אמיתי (2014 ואילך) • וסטוורלד (2016 ואילך) • שקרים קטנים גדולים (2017 ואילך) • נשות הלעולם לא (2021 ואילך) |  |
| תוכניות וסדרות קומדיה ודרמות קומיות | המופע של לארי סנדרס (1992–1998) • סקס והעיר הגדולה (1998–2004) • תרגיע (2000 ואילך) • זמן אמיתי עם ביל מאהר (2003 ואילך) • הפמליה (2004–2011) • טיסת הקונקורד (2007–2009) • מצויד (2009–2011) • מוארת (2011–2013) • בנות (2012 ואילך) • Looking‏ (2014–2015)  • עמק הסיליקון (2014–2019) • השבוע שעבר עם ג'ון אוליבר (2014 ואילך) • בארי (2018 ואילך) • בולרז (2015–2019) • מישהו איפשהו (2022 ואילך) |  |
| מיני-סדרות | מכדור הארץ לירח (1998) • אחים לנשק (2001) • מלאכים באמריקה (2003) • ג'ון אדמס (2008) • דור מזוין (2008) • ‏The Pacific ‏(2010) • מילדרד פירס (2011) • שומר אחי (2020) • היית צריכה לדעת (2020) |  |
| דרמות יומיות | בטיפול (2008–2010) |  |
| ריאליטי | אנחנו כאן (2020 ואילך) |  |
ד"ר פיל

| --- | --- |

 סוגה:  תוכנית אירוח
 יוצרים:  אופרה וינפרי, פיל מקגרו 
 מנחים:  פיל מקגרו 
 שחקנים:  פיל מקגרו 
 ארץ מקור:  ארצות הברית ארצות הברית
 מספר עונות:  21
 מספר פרקים:  3,505
 הפקה
 הפצה:  King World Productions 
 אתר צילומים:  Paramount Stage 29 
 טכניקת צילום:  מערך מרובה מצלמות 
 אורך פרק:  כ-45 דקות
 שידור
 רשת שידור:  סינדיקציה (ארצות הברית)
 תקופת שידור מקורית:  16 בספטמבר 2002 – 25 במאי 2023
 קישורים חיצוניים
 www.drphil.com
 דף התוכנית ב-IMDb
 
ד"ר פיל היא תוכנית אירוח אמריקנית שנוצרה על ידי אופרה ווינפרי ומנחה התוכנית הפסיכולוג ד"ר פיל מק'גרו, אשר שודרה בין השנים 2002–2023.
התוכנית עסקה במתן עצות לשיפור החיים, ומתבססת על ניסיונו של ד"ר פיל כפסיכולוג קליני. נושאי התוכנית כללו הורדה במשקל, תוכניות כספיות, בעיות בזוגיות, גידול ילדים וכדומה. ד"ר פיל ידוע כמאחד משפחות, ומשפחות המשתתפות בתוכניתו נתבקשו למלא אחר הכללים שהוא נתן.
בישראל, התוכנית שודרה בערוץ yes stars base בשנים 2009–2015, ושודרה בעבר ב-HOT בערוצים HOT3 ו-HOT Family.
היסטוריה

תוכנית האירוח של ד"ר פיל שודרה לראשונה ב-30 בנובמבר 2002. קודם להפיכתה לתוכנית עצמאית, הייתה לד"ר פיל פינה "ימי שלישי עם ד"ר פיל" בתוכניתה של אופרה וינפרי, שזכתה להצלחה רבה.
בשנת 2007 פיל מק'גרו היה מועמד לפרס אמי בקטגוריית המנחה הטוב ביותר של תוכניות אירוח.
התוכנית שודרה במשך 21 עונות עד לסיומה ב-25 במאי 2023.
טרוויס ליין סטורק שהתארח בתוכנית מספר פעמים בהמשך החל להנחות תוכנית משלו "הרופאים" שמהווה ספין אוף של התוכנית "ד"ר פיל".
אזכורים בתרבות

בעונה ה-35 של התוכנית רחוב סומסום התווספה הדמות "Dr. Feel" אשר מבוססת על מק'גרו.
בתוכנית סאטרדיי נייט לייב דמותו של ד"ר פיל שולבה במספר מערכונים בהם וויל פרל גילם את ד"ר פיל.
בפרק של סדרת האנימציה פיניאס ופרב הייתה פרודיה לד"ר פיל בה הדמות נקראה ד"ר פילבטר (Feelbetter).
בתוכנית חברים צ׳נדלר ומוניקה מתווכחים וצ׳נדלר שואל את מוניקה ״לא ראית את התכנית של ד״ר פיל שהקלטתי לך?״
הערות שוליים

↑  ynet, אחרי יותר מ-20 שנה: ד"ר פיל יורד מהמסך, באתר ynet, 1 בפברואר 2023
עינב צנגאוקר

| --- | --- |

עינב צנגאוקר במסגרת מחאת משפחות החטופים, ספטמבר 2024
 לידה:  3 בדצמבר 1978  (בת 46)
 מדינה:  ישראל ישראל
 ידועה בשל:  פעילותה במטה המשפחות להחזרת החטופים והנעדרים
 פרסים והוקרה:  100 נשים (BBC) (2024) 
 
עינב צנגאוקר (נולדה ב-3 בדצמבר 1978) היא חברה במטה המשפחות להחזרת החטופים והנעדרים ותנועת "כולנו חטופים". מאז חטיפת בנה, מתן צנגאוקר, על ידי חמאס לרצועת עזה בטבח שבעה באוקטובר, היא פועלת לקידום המודעות לסוגיית החטופים והנעדרים ולהשבתם לישראל.
ביוגרפיה

צנגאוקר היא תושבת אופקים, שעבדה כרכזת השכלה גבוהה במנהלת החינוך בעיריית אופקים. אם למתן ולשתי אחיותיו. התגרשה בשנות ה-2000.
ביוגרפיה > פעילותה למען שחרור החטופים

לאחר שבנה מתן צנגאוקר נחטף בידי חמאס לעזה עם בת הזוג שלו, אילנה גריצבסקי, עינב צנגאוקר החלה לפעול במטה המשפחות להחזרת החטופים והנעדרים למען החזרתם. אילנה גריצבסקי שוחררה מהשבי בעסקת שחרור החטופים בנובמבר 2023.
בנובמבר 2023 נפגשה צנגאוקר עם שר החוץ ישראל כ"ץ. עד דצמבר 2023 השתתפה מספר פעמים בקריאה להחזרת החטופים בכיכר החטופים והנעדרים בתל אביב, מבלי לנקוט עמדה פוליטית. בינואר 2024 נפגשה, יחד עם משפחות חטופים נוספות, עם ראש ממשלת ישראל בנימין נתניהו. בסיום הפגישה אמרה: "יצאתי פחות פסימית ממה שנכנסתי, אבל לא היו תקוות גדולות. אני רוצה להאמין שראש הממשלה באמת מתכוון לכך שישראל הניחה מתווה בידי קטר ולא משלה".
בפברואר 2024 החלה לשתף פעולה עם פעילי המחאה נגד הרפורמה המשפטית, שהגיעו לתמוך במשפחות החטופים ולקרוא להפלת הממשלה ועריכת בחירות. בהקשר לכך אמרה: "אני אשת ימין כל חיי. תמיד הצבעתי לראש הממשלה בנימין נתניהו, כולל בבחירות האחרונות. אבל האנשים הכמעט יחידים שמזדהים איתי, שמגישים לי עזרה אמיתית, הם אנשי הארגונים האלה. [...] אלו שיצאו להפגין נגד הרפורמה המשפטית הם אלו שנותנים לי עכשיו כתף, שמכילים אותי."
מאז היא מפגינה באופן קבוע מול שער בגין בקריה בתל אביב, יחד עם בתה נטלי ועם בת זוגו של מתן, אילנה גריצבסקי. בהפגנה מול הקריה בתחילת פברואר 2024 הותקפה פיזית על ידי עוברי אורח. לאחר כמה ימים נפגעו היא וקרובי משפחה אחרים של מתן צנגאוקר ממכת"זית שהפעילה משטרת ישראל נגדם. בהפגנה מול הקריה במרץ 2024 ביקשה לשוחח עם השר אבי דיכטר, שסירב. שוטרים ניסו להרחיק אותה מרכבו של דיכטר, ואחד מהם בעט בה. באפריל 2024 קראה שוב להפסיק את המלחמה ולהחזיר את החטופים, וציינה שמכונת הרעל מופעלת נגד משפחות החטופים: "כל השופרות שלו מדברים עלינו, משפחות החטופים, במילים מבזות, מזלזלות ולא מכבדות אישי ציבור." בכמה מקרים הותקפה בתה, נטלי צנגאוקר, על ידי שוטרים במהלך אירועי המחאה.
ביום הזיכרון תשפ"ד שוחחה עם שר האוצר בצלאל סמוטריץ', שהגיע כנציג הממשלה לבית העלמין באופקים, ושוב קראה לפרק את הממשלה בגלל אי-החזרת החטופים.
ב-7 בדצמבר 2024 פרסם חמאס סרטון של בנה החטוף מתן ובו קרא לממשלת ישראל ולציבור בישראל לפעול לשחרורו.
צנגאוקר הופיעה פעמים רבות בוועדות הכנסת בניסיון לקדם את סוגיית שחרור החטופים והחזרתם לישראל ולהעלות את המודעות למצוקת המשפחות. במהלך דיון בנושא קנסות ותווי חנייה טענה צנגאוקר שחברי הכנסת והשרים אינם מקדמים מספיק את שחרור החטופים, אלא עוסקים בזוטות. בנובמבר 2024 הוצאה מדיון בוועדת הכלכלה בעקבות עימות עם חברי הכנסת, שבמהלכו אחזה בבקבוק ולפי המאבטחים במקום התכוונה לזרוק אותו על בן שיחה. לאחר שקטעה דיון בהצעת החוק לקיצוץ דמי החבר בלשכת עורכי הדין, היא הוצאה שוב מהכנסת. ב-1 בינואר 2025 נמנעה כניסתה למשכן הכנסת באופן זמני בנימוק: "על אף הבטחותיה החוזרות והנשנות, צנגאוקר המשיכה להפר באופן חמור את הסדר במשכן". ב-7 בינואר 2025, לאחר שיחה עם יושב ראש הכנסת, אמיר אוחנה, התאפשר לה לשוב ולהשתתף בדיונים, בכפוף לשמירה על כללי המשכן.
בפברואר 2025, בעת ביקורו של ראש הממשלה בנימין נתניהו בוושינגטון אצל הנשיא דונלד טראמפ, הגיעה צנגאוקר לוושינגטון ביחד עם משפחות חטופים נוספות כדי להמשיך להיאבק על שחרור כל החטופים בעסקה שהוביל הנשיא טראמפ ביחד עם שליחו למזרח התיכון סטיב ויטקופ.
ב-15 בפברואר, עם שחרור החטופים סשה טרופנוב, יאיר הורן ושגיא דקל-חן, הוצבה תמונה של עינב צאוגנקר ובנה מתן כתפאורה על הבמה שהקים החמאס בנקודת השחרור ולצידם שעון חול ועל כך הגיבה צנגאוקר כי חמאס העניק לה אות חיים ממתן בנה.
ביוגרפיה > הוקרה

במאי 2024 הדליקה צנגאוקר את "משואת התקווה" בטקס כיבוי משואות והדלקת תקווה באמפי שוני.
קרן קיימת לישראל השיקה את "דרך הגיבורות" בפארק אופקים, שבה מוצגים סיפוריהן של "הנשים הגיבורות במלחמה", שעימהן נמנית צנגאוקר.
קיבלה מהקרן החדשה לישראל את פרס "אמת לכוח" לשנת 2024, כהוקרה על פעילותה למען החטופות והחטופים.
בנובמבר 2024 פרסם הסופר אריה קרישק את השיר "אמא של חטוף", המוקדש לצנגאוקר ולזעקתן של אימהות החטופים.
בדצמבר 2024 דורגה ברשימת מאה הנשים המשפיעות של ה-BBC לשנת 2024.
American Ninja Warrior

| --- | --- |

 מבוסס על:  Sasuke 
 סוגה:  תוכנית מציאות, שעשועון 
 ארץ מקור:  ארצות הברית 
 שפות:  אנגלית 
 מספר עונות:  15 
 מספר פרקים:  223 
 הפקה
 הפצה:  NBC, הולו 
 טכניקת צילום:  מערך מרובה מצלמות 
 שידור
 רשת שידור:  G4 NBC
 תקופת שידור מקורית:  12 בדצמבר 2009 – הווה 
 קישורים חיצוניים
 אתר רשמי
 דף התוכנית ב-IMDb
 
American Ninja Warrior (בתרגום חופשי לעברית: לוחם הנינג'ה האמריקאי) היא תוכנית מציאות אמריקאית המבוססת על תוכנית המציאות היפנית "Sasuke" (יפ') והיא שודרה במקור בערוץ הכבלים האמריקאי G4 במשך שלוש עונות בין 2009 ל-2011, והחל משנת 2012 משודרת ברשת NBC. את התוכנית מנחים מאט איסמן ואקבר גבאג'ה-בימילה.
פורמט

במסגרת התוכנית המתמודדים צריכים להשלים מסלול מכשולים בזמן הקצר ביותר. כאשר מתמודד נופל מהמסלול למים או נוגע במים הוא נפסל. עם זאת, בהתאם לסבב ולדירוג, חלק מהמתמודדים עדיין עשויים להתקדם גם אם במקרים הללו, על בסיס שקלול זמן הביצוע וקצב ההתקדמות שלהם.
התחרות מורכבת ממספר סבבים:
המוקדמות בערים – חלק זה מתקיים בערים שונות ברחבי ארצות הברית, כאשר כל אחד מהמתמודדים חייב להשלים מסלול הכולל שישה מכשולים. המתמודדים המובילים בחלק זה עולים לשלב הגמר בערים.
הגמר בערים – המתמודדים המובילים במוקדמות מתחרים בחלק זה במסלול קשה יותר אשר כולל מכשולים נוספים. המתמודדים המובילים עולים לגמר הלאומי.
הגמר הלאומי – שלב זה מתקיים באזור הסטריפ בלאס וגאס כאשר המתמודדים צריכים להשלים מסלול בן ארבעה שלבים המכונה "הר מידוריאמה". רק המתמודד שמצליח לסיים את כל ארבעת השלבים במסלול "הר מידוריאמה" מוכתר כ"לוחם הנינג'ה האמריקאי" וזוכה בפרס כספי על סך מיליון דולרים.
נכון ל-2025, רק 4 מתמודדים הצליחו לאורך השנים לסיים את כל המסלול בשלב הגמר - אייזק קלדיירו (2015), דרו דרשל (2019), דניאל גיל (2020) וואנס ווקר (2023, 2024).
סדרת ספין-אוף ועיבודים בינלאומיים

בעקבות הצלחת הסדרה נוצרו לאורך השנים סדרת הספין-אוף "American Ninja Warrior Junior" בה משתתפים ילדים וכמו גם עיבודים בינלאומיים במדינות שונות כולל בישראל, באוסטרליה, בבריטניה, בצרפת ובגרמניה.
טל הובר

טל הובר, 2020
טל הובר היא מעצבת גרפית ישראלית והמייסדת של חברת המיתוג "ג'ירף",המתמחה בתחום המיתוג והתקשורת החזותית. הובר מוכרת גם בתור מובילת קמפיין מודעות החטופים 'KIDNAPPED', למען השבת החטופים מעזה עקב טבח שבעה באוקטובר.
ביוגרפיה וקריירה

בוגרת בית הספר ויטל לעיצוב (לימים חלק ממכללת שנקר). בשנת 2000, ארבע שנים לאחר סיום לימודיה, הקימה את חברת ג'ירף (Giraff Visual Communications). החברה, הממוקמת ביבנה ומנוהלת בשיתוף עם ניר הובר, מספקת שירותי מיתוג ועיצוב ללקוחות שונים כגון ארגונים עם שיווק בינלאומי, חברות B2B, חברות סטארט-אפ, מוסדות תרבות ואמנות ופרויקטים לאומיים.
במסגרת תפקידה, הובר העניקה שירותי עיצוב ומיתוג ללקוחות במגזר העסקי, הציבורי והפרטי, ביניהם ארגונים, חברות ומיזמים בישראל ושאר העולם, וכן למוסדות תרבות ואומנות ופרויקטים לאומיים שונים כגון מיתוג המכבייה ה-18 (2009) וה-19 (2013), עיצוב בול 70 שנה לישראל (2018) וייצוג ישראל בתחרות WORLDSTAR הבינלאומית לעיצוב אריזה (לאחר זכייה בתחרות העיצוב המקומית "כוכב ישראל 2009" מטעם מכון האריזה והעיצוב הישראלי).
תחומי ההתמחות של הובר הם מיתוג ועיצוב שפה גרפית, עיצוב חללי תצוגה, משרדים ותערוכות, עיצוב דיגיטלי ואתרים תדמיתיים, עיצוב אריזות, עיצוב בולים ועוד.
הובר גם כותבת מאמרים מקצועיים בתחום המיתוג והעיצוב, המתפרסמים בפלטפורמות דיגיטליות שונות.
ביוגרפיה וקריירה > קמפיין KIDNAPPED

ב-7 באוקטובר 2023, יזמה והפיקה את קמפיין מודעות החטופים KIDNAPPED למען השבת החטופים מעזה. הקמפיין זכה להכרה בינלאומית במגוון ארצות ומוסדות לרבות בניין האו"ם, הקונגרס האמריקאי, אוניברסיטת הארוורד ואחרות וכן לתואר "קמפיין הגרילה הטוב ביותר בכל הזמנים", בנוסף לזכייה בשלושה אותות הוקרה בשנת 2024:
אות נשיא המדינה להתנדבות לשנת תשפ"ד
הפרס ע"ש טדי קולק לקידום התרבות היהודית מטעם הקונגרס היהודי העולמי
פרס הזהב בתחרות המיתוג של ישראל בקטגוריית עמותות וחברה
פעילות חברתית

לאורך שנות פעילותה, במקביל לעבודתה המסחרית, מובילה פעילות פרו-בונו למען עמותות חברתיות, בדגש על אוכלוסיות מוחלשות ואנשים עם מוגבלויות וצרכים מיוחדים.
פרויקטים בולטים

מיתוג המכבייה ה-18 (2009) והמכבייה ה-19 (2013)
עיצוב בול 70 שנה לישראל (2018)
ייצוג ישראל בתחרות WORLDSTAR הבינלאומית לעיצוב אריזה
פרסים והוקרה נוספים

פרסי "חתך הזהב":
מקום ראשון - עיצוב מוצר עידוד שיווק
מקום ראשון - עיצוב עבור מכון ויצמן למדע
מקום שני - עיצוב אריזה לחברת מפרולייט
מקום שני - מיתוג חטיבת אוויר אלביט מערכות
מקום שני - מיתוג חברת "הזרע"
"כוכב ישראל" - אריזה מצטיינת לעיצוב אריזת תיקי אוכל
תערוכות

"מושכת בחוטים" - הסדנה לאמנות יבנה (2021)
"תערוכת חירום"- חולון (2023)
הערות שוליים

↑  Home, Giraff Web Site (באנגלית אמריקאית)
↑  HOME, Kidnapped (באנגלית)
↑  Hagit Peleg Rotem, First We Take Manhattan: אמנות־אקטיביזם למען החטופים, באתר מגזין פורטפוליו, ‏2023-10-14
1 2  yuval saar, טל הובר: לא נעצור עד שכולם יחזרו הביתה, באתר מגזין פורטפוליו, ‏2023-10-27
↑  טל הובר: אנחנו רוצים שיתעניינו מי זה האדם הזה שנעדר | 103fm, באתר 103FM - האזנה לרדיו און ליין
↑  A Letter From Hostages Square: The Mood Grows Frantic as Israelis Gather for Their Captive Countrymen, The New York Sun, ‏2024-03-24 (באנגלית)
↑  The woman who made Hamas's hostages famous, so the world would know them, nationalpost.com
↑  היא עיצבה ויזמה את הפוסטרים של החטופים | לעצב בשביל משמעות | מדוע הקמפיין הצליח? | פופקורן 323, ‏2023-12-20 (באנגלית אמריקאית)
↑  טל הובר, קיבלה את אות הנשיא להתנדבות, נשארו כרטיסים בודדים לארוע שנקיים בשבוע הבא ובו נוכל לשמוע על עשיה מדהימה זו | טל הובר, קיבלה אתמול את אות הנשיא על התנדבותה ופועלה, נשארו עוד מעט כרטיסים לאירוע שבו נוכל לשנוע על פעילות מדהימה זו - ״ פרטים בלינק במצורף ובתגובה... | By Gili Groner | Facebook, נבדק ב-2025-01-09
↑  Perishable, אות הנשיא להתנדבות - המועצה הישראלית להתנדבות, באתר ivolunteer
↑  אות הנשיא להתנדבות יוענק ליבנאית טל הובר - פורטל יבנה שלי, באתר www.myavne.co.il
↑  World Jewish Congress, World Jewish Congress, World Jewish Congress (באנגלית)
↑  יניב, זוכים 2024, באתר Israel Brand Awards
↑  חברת המיתוג ג'ירף תקשורת חזותית ממתגת את המכביה ה-18, באתר אולמרקטינג, ‏2009-07-13
↑  עודד בן יהודה, באולימפיאדה הזו הרבה יותר קל עם המדליות: המכביה ה-20 יוצאת לדרך, באתר Xnet‏, 22 באוגוסט 2016
↑  בולים קטנים - אירועים גדולים. כיצד מעצבים בול?, באתר www.yavnenet.co.il
↑  מיכל רז-חיימוביץ', ‏איך ייראה הבול המיוחד לציון 70 שנה לעצמאות ישראל?, באתר גלובס, 8 באפריל 2018
↑  גאווה: תושבת יבנה עיצבה את בול 70 שנה למדינה - פורטל יבנה שלי, באתר www.myavne.co.il
↑  זאב קליין, לכבוד חגיגות ה-70: בול חדש נולד, באתר ישראל היום, 28 במרץ 2018
↑  שלוש תערוכות בסדנה לאמנות - פורטל יבנה שלי, באתר www.myavne.co.il
↑  Reut Barnea, עיצוב חירום: היוזמות וההתגייסות העצמאית של המעצבים והאקדמיות בתערוכה חדשה, באתר מגזין פורטפוליו, ‏2024-02-20